CELEX: 32017D2334
Language: et
Date: 2017-12-14 00:00:00
Title: Komisjoni rakendusotsus (EL) 2017/2334, 14. detsember 2017, millega pikendatakse tooteliiki 8 kuuluvates biotsiidides kreosoodi kasutamise heakskiidu aegumiskuupäeva (EMPs kohaldatav tekst )

15.12.2017   
            
            
               ET
            
            
               Euroopa Liidu Teataja
            
            
               L 333/64
            
         KOMISJONI RAKENDUSOTSUS (EL) 2017/2334,
   14. detsember 2017,
   millega pikendatakse tooteliiki 8 kuuluvates biotsiidides kreosoodi kasutamise heakskiidu aegumiskuupäeva
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 14 lõiget 5,
   olles konsulteerinud alalise biotsiidikomitee arvamusega
   ning arvestades järgmist:
   
               (1)
            
            
               Toimeaine kreosoot on kantud Euroopa Parlamendi ja nõukogu direktiivi 98/8/EÜ (2) I lisasse kasutamiseks tooteliiki 8 kuuluvates biotsiidides ning kooskõlas määruse (EL) nr 528/2012 artikliga 86 käsitatakse seda sama määruse alusel heaks kiidetuna, kui on täidetud kõnealuse direktiivi I lisas kehtestatud nõuded ja tingimused.
            
         
               (2)
            
            
               Kreosoodi heakskiit aegub 30. aprillil 2018. 27. oktoobril 2016 esitati määruse (EL) nr 528/2012 artikli 13 lõike 1 kohaselt taotlus kõnealuse toimeaine heakskiidu pikendamiseks.
            
         
               (3)
            
            
               Taotlust hindav Ühendkuningriigi pädev asutus teavitas 14. juulil 2017 komisjoni talitusi vajadusest teha täielik hindamine. Määruse (EL) nr 528/2012 artikli 14 lõike 2 kohaselt on täieliku hindamise jaoks ette nähtud 365-päevane ajavahemik. Kõnealuse määruse artikli 8 lõike 2 kohaselt võib taotlust hindav pädev asutus nõuda hindamise käigus vajaduse korral, et taotleja esitaks piisavad andmed hindamise teostamiseks. Sel juhul pikendatakse nimetatud 365-päevast tähtaega ajavahemiku võrra, mis ei või olla pikem kui kokku 180 päeva, välja arvatud juhul, kui see on põhjendatud nõutavate andmete iseloomu või erakorraliste asjaolude tõttu.
            
         
               (4)
            
            
               270 päeva jooksul pärast soovituse saamist taotlust hinnanud pädevalt asutuselt valmistab Euroopa Kemikaaliamet (edaspidi „kemikaaliamet“) ette arvamuse toimeaine heakskiitmise otsuse uuendamise kohta ja esitab selle komisjonile vastavalt kõnealuse määruse artikli 14 lõikele 3.
            
         
               (5)
            
            
               Kuna kreosoot on klassifitseeritud 1B kategooria kantserogeeniks ning vastab Euroopa Parlamendi ja nõukogu määruse (EÜ) nr 1907/2006 (3) XIII lisa kohaselt püsiva, bioakumuleeruva ja toksilise aine (PBT-aine) või väga püsiva ja väga bioakumuleeruva aine (vPvB-aine) kriteeriumidele, vastab kreosoot ka väljajätmise kriteeriumidele, mis on esitatud määruse (EL) nr 528/2012 artikli 5 lõike 1 punktides a ja e. Seepärast on vaja täiendavaid uuringuid, et teha kindlaks, kas vähemalt üks kõnealuse määruse artikli 5 lõike 2 esimese lõigu tingimustest on täidetud ja kas kreosoodi heakskiidu kehtivusaega võib seega pikendada.
            
         
               (6)
            
            
               Sellest tulenevalt on tõenäoline, et kreosoodi heakskiit aegub taotlejast sõltumatutel põhjustel enne, kui võetakse vastu otsus selle pikendamise kohta. Seega on asjakohane lükata kreosoodi heakskiidu aegumiskuupäeva edasi taotluse läbivaatamiseks piisava ajavahemiku võrra. Lähtuvalt ajavahemikust, mis on ette nähtud taotlust hindavale pädevale asutusele hindamiseks ning kemikaaliametile arvamuse ettevalmistamiseks ja esitamiseks selle kohta, kas vähemalt üks kõnealuse määruse artikli 5 lõike 2 esimeses lõigus sätestatud tingimus on täidetud ja kas kreosoodi heakskiitu võib seega pikendada, on asjakohane lükata kreosoodi heakskiidu aegumiskuupäeva edasi kuni 31. oktoobrini 2020.
            
         
               (7)
            
            
               Kreosoodi heakskiit, välja arvatud heakskiidu aegumiskuupäev, tuleks jõusse jätta, kui on täidetud direktiivi 98/8/EÜ I lisas sätestatud nõuded ja tingimused,
            
         ON VASTU VÕTNUD KÄESOLEVA OTSUSE:
   Artikkel 1
   Tooteliiki 8 kuuluvates biotsiidides kreosoodi kasutamise heakskiidu aegumiskuupäeva pikendatakse kuni 31. oktoobrini 2020.
   Artikkel 2
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Brüssel, 14. detsember 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 167, 27.6.2012, lk 1.
   
      (2)  Euroopa Parlamendi ja nõukogu 16. veebruari 1998. aasta direktiiv 98/8/EÜ, mis käsitleb biotsiidide turuleviimist (EÜT L 123, 24.4.1998, lk 1).
   
      (3)  Euroopa Parlamendi ja nõukogu 18. detsembri 2006. aasta määrus (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ (ELT L 396, 30.12.2006, lk 1).